ธปท.ชี้ศก.พ.ค.ชะลอจากพิษการเมือง
ธปท.เผยภาวะเศรษฐกิจเดือนพ.ค.ชะลอลงต่อเนื่องเป็นเดือนที่ 2 ต่อจากเดือนเม.ย. เนื่องจากได้รับผลกระทบจากการชุมนุม ส่งผลให้การบริโภคและการท่องเที่ยวลดลง
30 มิ.ย. 2553

ธปท.เผยภาวะเศรษฐกิจเดือนพ.ค.ชะลอลงต่อเนื่องเป็นเดือนที่ 2 ต่อจากเดือนเม.ย. เนื่องจากได้รับผลกระทบจากการชุมนุม ส่งผลให้การบริโภคและการท่องเที่ยวลดลง 
นายเมธี สุภาพงษ์ ผู้อำนวย ฝ่ายเศรษฐกิจในประเทศ ธนาคารแห่งประเทศไทย(ธปท.) เปิดเผยว่า ภาวะเศรษฐกิจโดยรวมในเดือนพ.ค.ชะลอลงจากเดือนก่อนหน้า และเป็นการชะลอต่อเนื่องเป็นเดือนที่ 2 ต่อจากเดือนเม.ย. เพราะได้รับผลกระทบจากสถานการณ์ความไม่สงบทางการเมืองในช่วงนี้ โดยภาคการท่องเที่ยวได้รับผลกระทบชัดเจนจำนวนนักท่องเที่ยวจากต่างประเทศลดลงจากระยะเดียวกันปีก่อน 11.8% อัตราการเข้าพักลดลง 34.9% โดยเฉพาะโรงแรมในเขตกรุงเทพฯและภาคกลางลดลงค่อนข้างมาก จำนวนนักท่องเที่ยวในเดือนนี้ลดลงเหลือ 8.16 แสนคน จาก 1.01 ล้านคนในเดือนก่อนหน้า 
ขณะที่การบริโภคภาคเอกชน หรือการใช้จ่ายในประเทศลดลงเล็กน้อย 0.2% จากเดือนก่อนหน้าลดลง 0.9% อย่างไรก็ตามแนวโน้มการบริโภคในระยะต่อไปน่าจะดีขึ้น เนื่องจากความเชื่อมั่นของประชาชนผู้บริโภคปรับดีขึ้นจากระดับ 75 เป็น 75.5 และอัตราการว่างงานก็อยู่ในระดับต่ำเพียง 0.9% ของแรงงานทั้งหมด รายได้ภาคการเกษตรที่ได้รับผลกระทบภัยแล้งก็ยังไม่ได้ลดลงมาก
“ผลกระทบท่องเที่ยวถึงจะมีมาก แต่ก็มีแนวโน้มฟื้นตัวได้เร็ว ส่วนภาคการส่งออก การลงทุนยังขยายตัวได้ดีตามพื้นฐานเศรษฐกิจไทยที่ยังเข้มแข็ง มีแรงส่งที่ดีจากนโยบายการคลังที่มีการเบิกจ่ายสูงและนโยบายการเงินที่ยังผ่อนคลายเอื้อต่อการฟื้นตัว เพราะจากข้อมูลที่ออกมาพอสรุปได้แล้วว่าปัญหาการเมืองกระทบเศรษฐกิจค่อนข้างจำกัดและน้อยกว่าที่ธปท.เคยคาดไว้ ทำให้ภาวะเศรษฐกิจหลังจากนี้มีแนวโน้มฟื้นตัวได้” นายเมธีกล่าว